b'\n_START_ARTICLE_\nAslaug\n_START_SECTION_\nLa llegenda\n_START_PARAGRAPH_\nSegons la saga de Ragnar Lodbrok Aslaug era filla del llegendari Sigurd, matador de dracs, i la skjaldm\xc3\xb6 Brunilda, per\xc3\xb2 va cr\xc3\xa9ixer al costat del seu pare adoptiu Heimer, pare de Brunilda. A la mort de Sigurd i Brunilda, Heimer es va veure en la responsabilitat de vetllar per la seguretat de la petita i va fer construir una arpa prou gran com per amagar la nena a l\'interior. Aix\xc3\xad van estar tots dos viatjant, ell com un pobre m\xc3\xbasic d\'arpa itinerant amb Aslaug dins l\'instrument._NEWLINE_Tots dos van arribar a Spangereid, a Lindesnes, on van passar la nit a casa dels camperols \xc3\x85ke i Grima. \xc3\x85ke va sospitar que l\'arpa contenia articles valuosos i ho va dir a la seva dona, Grima. Instigat per ella, va assassinar Heimer mentre dormia. Per\xc3\xb2 quan van obrir l\'arpa, van descobrir-hi una nena, que van criar com a pr\xc3\xb2pia i l\'anomenaren Kraka (\'corb\'). Per tal d\'amagar el seu origen noble i la seva bellesa, la van fregar en quitr\xc3\xa0 i la van vestir amb una caputxa llarga._NEWLINE_Un dia, mentre s\'estava banyant, la van veure uns homes del llegendari rei Ragnar Lodbrok, que eren a prop coent pa. Confosos per la bellesa de Kraka, van deixar cremar el pa i quan Ragnar va demanar explicacions, li van parlar de la noia. Ragnar va manar que la portessin, "vestida i sense roba, havent menjat i en dejuni, acompanyada i sola". Kraka es va presentar embolicada amb una xarxa, menjant una ceba i acompanyada d\'un gos. Ragnar va quedar impressionat per la seva bellesa i saviesa, i s\'hi va casar; tots dos van tenir quatre fills: Ivar, Hvitserk, Ubba i Sigurd._NEWLINE_Quan Ragnar va visitar el virrei Eysteinn Beli de Su\xc3\xa8cia, aquest el va persuadir de rebutjar Kraka i casar-se amb la princesa sueca Ingeborg. A la tornada a casa, tres ocells havien informat Kraka dels plans de Ragnar, li va retreure la seva gosadia i li revelaren el seu noble origen. Per provar que era la filla de Sigurd, el que va matar Fafnir, li va dir que donaria a llum un nen que tindria una serp en un ull; aquest fill va ser Sigurd,\xc2\xa0\xc2\xabel de la serp en l\'ull\xc2\xbb. Quan \xc3\x96sten va saber del canvi d\'opini\xc3\xb3 de Ragnar, es va rebel\xc2\xb7lar, per\xc3\xb2 va morir en el camp de batalla contra els fills de Kraka._NEWLINE_Ragnar va ser capturat pels angles durant una expedici\xc3\xb3 viking a North\xc3\xbambria, a Anglaterra, segons la llegenda per no haver fet cas dels avisos de Kraka sobre el mal estat de la seva flota. Ragnar va ser llan\xc3\xa7at a un fossat de serps verinoses, per\xc3\xb2 com usava una malla m\xc3\xa0gica que Kraka li havia fabricat, no va patir cap dany. Nom\xc3\xa9s quan li van llevar la malla, Ragnar va morir per les mossegades de les serps._NEWLINE_En la H\xc3\xa1lfdanar saga Eysteinssonar apareix la seva neta Aslaug, filla de Sigurd Ragnarsson, amb el mateix nom que la seva \xc3\xa0via (Aslaug Sigurdardottir, \xc3\xa7o \xc3\xa9s, Aslaug Filla de Sigurd), que es va casar amb Helgi el Temerari de Ringerike. En la Ragnars saga lo\xc3\xb0br\xc3\xb3kar i en Ragnarssona \xc3\xbe\xc3\xa1ttr, Aslaug i els seus fills Bj\xc3\xb6rn i Hvits\xc3\xa4rk, mentre estaven a Sel\xc3\xa0ndia, Dinamarca, es van assabentar de la mort dels seus germans Eric i Agnar a mans d\'Eysteinn Beli i com a skjaldm\xc3\xb6 sota el nom de guerra \xc2\xabRandalin\xc2\xbb, va cavalcar per terra amb el seu ex\xc3\xa8rcit per batallar amb els suecs, mentre els seus fills ho feien per mar amb la seva flota.'